Dorcas Affo-Toffey a ɔyɛ Mmarahyɛbadwani ma Jomoro Abatoɔ Mpasua no adi nkunim wɔ abatoɔ kwaadu a wɔde bɔɔ no mu. Wɔbɔɔ no saa kwaadu yi ɛsiane sɛ wɔkyerɛ sɛ ɔnsɛ mfata sɛ ɔyɛ Mmarahyɛbadwani ɛsiane sɛ wɔatete sɛ ɔwɔ nkrataa a ɛkyerɛ sɛ ɔyɛ Ivory coast ni.
Takoradi Asɛnnibea kɛseɛ a Otemmuafoɔ Justice Dr. Richmond Osei Hwere da ano no agyae saa kwaadu no mu. Ↄkyerɛ mu a, berɛ a Mmarahyɛbadwani yi poo deɛ ɛkyerɛ sɛ ɔyɛ Ivory Coast ni no ara mu na akwannya bɛdaa hɔ maa no bɛyɛɛ Ghanani. Ↄgyinaa wei so de too dwa sɛ awuraa yi dibea sɛ Mmarahyɛbadwani no sɛ fata no.
Josuah Emuah Kofie ne nnipa a ɔde ne nsa hyɛɛ saa krataa yi ase de tiaa Awuraa Dorcas, na ɔkyerɛ mu a, awuraa yi nsɛ mfata sɛ ɔgyina saa mpasua no so foɔ anan mu wɔ NDC din mu sɛ Mmarahyɛbadwani.
Deɛ ɔrebɔ kwaadu yi kyerɛ mu a, Mmarahyɛbadwani yi wɔ aman pii so nkrataa a ɛkyerɛ sɛ ɔyɛ saa aman no so nipa, a America ne Ivory Coast ka ho, na ɔmaa no daa adi sɛ wei ne 1992 amammara no bɔ abira yie pa ara.
Nanso Mmarahyɛbadwani yi popoo ne ti wɔ America nkrataa a ɛkyerɛ sɛ ɔyɔ ɛhɔ ni no ho a wannye antom, na ɔpaee mu kaa sɛ wapo Ivory Coast deɛ no nso.
Wei akyiri no, asɛmmibea no hyɛɛ no sɛ ɔmfa nkrataa a ɔkyerɛ sɛ ɛkyerɛ sɛ wapo sɛ ɔyɛ Ivory Coast ni no mmra wɔn anim.
Nanso wɔkyerɛ mu a Mmarahyɛbadwani yi anni asɛnnibea no nhyehyɛeɛ no so. Wei maa Owura Joshua sane yɛɛ mmaratoɔ kwaadu nhyehyɛeɛ tiaa no berɛ a wamfa nkrataa a ɛkyerɛ sɛ ɔnyɛ Ivory Coast ni bio no amma asɛnnibea no anim no akyi.
Godwin Edudzi Tamakloe a ɔyɛ Mmarahyɛbadwani yi kamafoɔ no srɛ maa no sɛ wɔntwa mmaratoɔ kwaadu no mu, na ɔsrɛɛ ɛho bɔnefakyɛ kyerɛɛ sɛ ɛnyɛ Mmarahyɛbadwani no boapayɔ sɛ ɔbɛbu asɛnnibea no nhyehyɛeɛ animtia.
Bright Okyere Agyekum a ɔyɛ deɛ ɔrebɔ saa kwaadu yi kamafoɔ no kaa sɛ ɛsiane sɛ Mmarahyɛbadwani no asɛe asɛnnibea no mmerɛ na wayɛ asoɔden atia wɔn nti, wɔmmɔ no ka GHC 20,000 ansa na watwa mmaratoɔ kwaadu no mu.
Mmarahyɛbadwani yi kamafoɔ no srɛ maa no sɛ ɔnya saa sika a deɛ ɔrebɔ kwaadu no lɔya no abɔ din no nyinaa, ɛfiri sɛ nneɛma mu ayɛ den. ℇno akyiri no, Asɛnnie a Justice Sedinam Agbemava tenaa tire no twaa asɛm no mu, na ɔbɔɔ Mmarahyɛbadwani no ka GHC 5000 gyaee asɛm no mu.
